C 270/22
EL
Επίσημη Εφημερίδα της Ευρωπαϊκής Ένωσης
13.7.2022
45.
τονίζει ότι ο βασικός στόχος της πολιτικής χωροταξικού σχεδιασμού και μεταφορών πρέπει να εξασφαλίζει τη μέγιστη δυνατή κάλυψη των αναγκών με τις ελάχιστες μεταφορές· για τον λόγο αυτό είναι σημαντικό να εξορθολογιστεί· 46.
συνιστά στις εν λόγω λύσεις πολυτροπικής κινητικότητας να ληφθεί επίσης υπόψη η συμβολή που μπορεί να έχουν τα μοντέλα «κινητικότητας ως υπηρεσία» (Mobility as a Service — MaaS) για τη μετάβαση προς μια φυσική συνδεσιμότητα βιωσιμότερη από ενεργειακή και κλιματική σκοπιά· για παράδειγμα, οι υπηρεσίες κατόπιν παραγγελίας και η κοινόχρηστη κινητικότητα που συνδέει αγροτικές κοινότητες με μεταφορικούς κόμβους, ιδίως σταθμούς λεωφορείων και σιδηροδρόμων, μπορούν να τονώσουν τη χρήση βιώσιμων συγκοινωνιών· 47. συμφωνεί με την Επιτροπή ως προς το ότι η ψηφιοποίηση διαδραματίζει καίριο ρόλο στην ανάπτυξη των αγροτικών περιοχών, καθώς τους δίνει τη δυνατότητα να χρησιμοποιούν καινοτόμες λύσεις για τη βελτίωση της ανθεκτικότητάς τους και την αξιοποίηση των δυνατοτήτων τους.
Ζητεί, ως εκ τούτου, να δοθεί ιδιαίτερη προσοχή στην προώθηση πλαισίων που θα δίνουν τη δυνατότητα συμπλήρωσης της δημόσιας δράσης από την ιδιωτική, ώστε να χρηματοδοτηθούν εκείνες οι ψηφιακές υποδομές οι οποίες, αν και είναι ανεπαρκώς ανταγωνιστικές από την άποψη των ιδιωτικών επενδύσεων, είναι ωστόσο ιδιαίτερα ανταγωνιστικές από κοινωνική και εδαφική άποψη.
Η ευρυζωνικότητα είναι ζωτικής σημασίας για την πρόσβαση των αγροτικών περιοχών σε διάφορες υπηρεσίες και για την επίλυση των ζητημάτων που ανακύπτουν από τις ψηφιακές ελλείψεις που αντιμετωπίζουν οι κοινότητες· 48. τονίζει ότι οι επενδύσεις σε ψηφιακές υποδομές δεν επαρκούν εάν δεν συνοδεύονται από επαρκή προσφορά ψηφιακής κατάρτισης και αναβάθμισης δεξιοτήτων, που χρειάζονται επειγόντως οι αγροτικές περιοχές.
Η παρατήρηση αυτή έχει επίσης μεγάλη σημασία σε σχέση με την άνοδο του παγκόσμιου κυβερνοεγκλήματος και, ειδικότερα, όσον αφορά την ανάγκη επαρκούς «κυβερνοασφάλειας» για τις τοπικές επιχειρήσεις που αποτελούν κρίκους στην αλυσίδα εφοδιασμού τροφίμων· 49.
υπενθυμίζει ότι οι αγροτικές περιοχές ήταν ιδιαίτερα ευάλωτες στην πανδημία COVID-19 λόγω του ότι διαθέτουν μια οικονομία πολύ λιγότερο διαφοροποιημένη, μεγάλο ποσοστό εργαζομένων σε καίριες θέσεις εργασίας και φτωχές διαδικτυακές υποδομές.
Ωστόσο, οι συνέπειες της πανδημίας στην αύξηση της τηλεργασίας προσφέρουν ευκαιρίες για την αντιστάθμιση, μακροπρόθεσμα, της εγκατάλειψης της υπαίθρου και για τη δημιουργία καινοτόμων αγροτικών κοινωνικών και οικονομικών δραστηριοτήτων και, ως εκ τούτου, προτείνει να εξεταστεί, μεταξύ άλλων μέτρων, η προώθηση κοινών χώρων εργασίας (co-working) υψηλής ποιότητας στις αγροτικές κοινότητες ή η δημιουργία φορολογικών κινήτρων για την ενθάρρυνση των ιδιωτικών επιχειρήσεων να επιτρέπουν στους υπαλλήλους να εργάζονται στη γεωγραφική περιοχή της επιλογής τους· 50.
θεωρεί ότι, σύμφωνα με το πνεύμα της αρχής της Προέδρου κ. von der Leyen «κανείς στο περιθώριο», χρειαζόμαστε εργαλεία που να μας δίνουν τη δυνατότητα να διασφαλίσουμε ότι υπάρχουν «οικοσυστήματα της καινοτομίας» σε κάθε περιοχή, που θα προσφέρουν ευκαιρίες σε όλους τους επιχειρηματίες και όλες τις αγροτικές πολύ μικρές επιχειρήσεις και ΜΜΕ, ενισχύοντας αυτές τις μικρές αγροτικές επιχειρήσεις, καθώς και επαρκή προσφορά κατάρτισης και αναβάθμισης των ψηφιακών δεξιοτήτων ή άλλων μη τεχνικών δεξιοτήτων (soft skills) που σχετίζονται με την ανοικτή καινοτομία, με τη διαπεριφερειακή και διεθνή συνεργασία και με τη διαπολιτισμική επικοινωνία· 51. επικροτεί τη μεγαλύτερη στήριξη που παρέχεται σε πρωτοβουλίες σχεδιασμένες από τη βάση, όπως το LEADER/CLLD — που καθορίζει τον ρόλο των ομάδων τοπικής δράσης— και τα «έξυπνα χωριά», και ενθαρρύνει την περαιτέρω αξιοποίηση των διδαγμάτων που αντλήθηκαν από τα εν λόγω προγράμματα και προσεγγίσεις· εφιστά, στο πλαίσιο αυτό, την προσοχή στα οφέλη της περιφερειακής ανάπτυξης που βασίζεται στην καινοτομία, με βάση τις δεξιότητες και την επιτόπια δέσμευση· οι αρμόδιοι φορείς σε περιφερειακό και σε εθνικό επίπεδο θα πρέπει να είναι ευαισθητοποιημένοι και να υποστηρίζουν, όπου είναι δυνατόν, καινοτόμες ιδέες από τοπικούς φορείς· 52.
ζητεί να περιληφθεί επίσης και η συμβολή της πολιτιστικής κληρονομιάς και των πολιτιστικών, καλλιτεχνικών και/ή δημιουργικών φορέων στην οικοδόμηση ενός βιώσιμου μέλλοντος με ευημερία και στη βελτίωση της τουριστικής ελκυστικότητας των αγροτικών περιοχών, η οποία συμβάλλει επίσης στην οικονομική ευημερία των εν λόγω περιοχών· 53.
θεωρεί ότι έχει τεράστια αξία η αναγνώριση από την ανακοίνωση του ρόλου της βιώσιμης διαχείρισης της γεωργίας και της δασοκομίας στην ανθεκτικότητα για την αντιμετώπιση της κλιματικής κρίσης και των συναφών με αυτήν κινδύνων, καθώς και στην προστασία της βιοποικιλότητας· 54.
υπενθυμίζει ότι η πράσινη και η ψηφιακή μετάβαση πρέπει επίσης να διασφαλίζουν πιο ανθεκτικές και δίκαιες κοινωνίες που θα λαμβάνουν υπόψη τις ανάγκες όλων των μελών της αγροτικής κοινότητας, συμπεριλαμβανομένων των μειονεκτουσών ομάδων και όσων ζουν σε λιγότερο ανεπτυγμένες περιοχές και σε συνθήκες απόλυτης φτώχειας.
Για τον σκοπό αυτόν, πρέπει να τονιστεί ότι η πράσινη και η ψηφιακή μετάβαση πρέπει να είναι δίκαιες και χωρίς αποκλεισμούς· 55.
θεωρεί ότι η γεωργία οφείλει να μπορεί συνεχίσει να διαδραματίζει κεντρικό ρόλο στις αγροτικές περιοχές.
Καλεί την Επιτροπή να παρακολουθεί την ομαλή ανάπτυξη των στρατηγικών σχεδίων που θα πρέπει να αναπτύξει κάθε κράτος μέλος στο πλαίσιο της νέας κοινής γεωργικής πολιτικής (ΚΓΠ), προκειμένου να διασφαλιστεί ότι ο ευρωπαϊκός πρωτογενής τομέας βρίσκεται στην κατεύθυνση που υποδεικνύεται από την Πράσινη Συμφωνία, τη στρατηγική «Από το αγρόκτημα στο πιάτο» ή τη στρατηγική για τη βιοποικιλότητα, και να καταστεί δυνατή μια τοπική στρατηγική με βάση τα χαρακτηριστικά κάθε περιοχής και την ανάδειξη των τυπικών τοπικών προϊόντων·